ועדת הכלכלה, כנסת 15, פרוטוקול מספר 400, 2001-12-31 10:30

אברהם פורז: על סדר יומנו גביית תשלום מיוחד עבור צפייה במשחקי המונדיאל בטלוויזיה.

אברהם פורז: מספר חברי כנסת, וביניהם חבר הכנסת איתן כבל, הפנו את תשומת לבי לעניין הזה ואני אתן לו להיות ראשון הדוברים.

איתן כבל: תודה אדוני היושב-ראש, משחק הכדורגל הוא המשחק הפופולרי ביותר בעולם.

איתן כבל: למה?

איתן כבל: ככה.

מיכאל איתן: אני לא בטוח שהוא הכי פופולרי.

מיכאל איתן: אמרו לי פעם שדווקא מספר השחקנים הרב ביותר הוא בגולף.

איתן כבל: אם אתה רוצה, אתה יכול להגיש שאילתה למרכז המחקר ומידע של הכנסת ואולי הם יעשו לך עבודת מחקר בעניין הזה.

איתן כבל: לפחות ככל הידוע לי, כדורגל הוא המשחק הנצפה והאהוד ביותר בעולם.

אברהם פורז: איך אתה מסביר שהצפון-אמריקאים לא כל-כך נלהבים מכדורגל?

איתן כבל: אני לא יודע.

איתן כבל: למרות שדרך אגב, כדורגל נשים בארצות-הברית מצליח מאוד.

איתן כבל: אני מאחל לנבחרת ישראל שלכל המשחקים שלה יגיעו צופים כמספר שמגיעים לצפות במשחקי נבחרת כדורגל הנשים בארצות-הברית.

איתן כבל: שם בגמר היו כ-100,000 איש.

איתן כבל: לגופו של עניין, יש פעם ב-4 שנים שיא לכל אוהד כדורגל בעולם, ובכלל זה במדינת ישראל - משחקי גביע העולם.

איתן כבל: כמוני אני מניח יש עוד מאות אלפים במדינת ישראל שמחכים ממש בקוצר רוח למשחקי המונדיאל, ואני לא מגזים.

איתן כבל: מי שאוהד כדורגל יודע על מה אני מדבר.

איתן כבל: היום למדינת ישראל יש כבלים, יש לוויין, יש ערוץ 1, יש ערוץ 2, ובקרוב יהיה ערוץ 3 וערוצים יעודיים.

איתן כבל: יש כל-כך הרבה ערוצים.

איתן כבל: אירועי ספורט משודרים הן בערוץ 5 והן בערוץ 5 , ועוד מעט יהיו ערוץ 6 וערוץ 6 ו 7 .

איתן כבל: זאת אומרת, איפה שאפשר להוציא מאיתנו, חובבי הספורט, חובבי הכדורגל בעיקר, כסף - עושים זאת בשמחה ובששון, ובמס לא כל-כך מרצון.

איתן כבל: מאוד התקוממתי כשקראתי בעיתון - ואני מדגיש שזה התפרסם בתחילה בכלי התקשורת - ששידורי הכדורגל מתחרויות גביע העולם, להוציא משחק הפתיחה, חצאי הגמר והגמר שישודרו בערוץ 1 חינם, כל שאר המשחקים יהיו בתשלום.

איתן כבל: בתחילה דובר על 100-150 דולר ולאט לאט המחיר החל לצנוח.

איתן כבל: אין לי טענות באופן בסיסי כלפי מי שרכש את הזכויות.

איתן כבל: אני מניח שזה גורם פרטי, שנכנס למשא ומתן, שילם את המחיר וזכה.

איתן כבל: הטענה שלי היא בעיקר כלפי הגופים שאמורים לשדר את המשחקים, בעיקר הכבלים והלוויין.

איתן כבל: הלוויין היה אמור ליצור תחרות כבדת משקל מול הכבלים, לפחות מבחינת המחיר, כי ההיצע בסופו של דבר הוא כמעט אותו היצע.

איתן כבל: אנחנו מגיעים למצב שאנחנו נאלצים לשלם סכום נכבד.

איתן כבל: מי שרוצה לצפות בערוצים הטובים באמת חייב לרכוש את החבילה במלואה.

איתן כבל: אם יש לך גם ילד שרוצה לראות תוכניות לילדים אתה יכול להגיע לתשלום של קרוב ל-300 שקל.

איתן כבל: אם אתה אוהד ספורט ואתה רוצה לראות משחקים, בעבר יכולת לראות אותם בערוץ 5 אך היום משדרים את המשחקים הטובים ביותר בערוץ 5 ואתה צריך לשלם על כך.

אברהם פורז: השאלה היא פה לא אם אתה רוצה לצפות או לא.

אברהם פורז: למה שלא תשלם על זה?

אברהם פורז: מה הבעיה?

אברהם פורז: אם זה כל-כך חשוב לך ולילד ולכל בני המשפחה, למה שלא תשלם?

איתן כבל: לא ביקשתי מאף אחד להיות פילנתרופ.

איתן כבל: לא טענתי שלא צריכים לשלם על זה.

איתן כבל: אבל אם צרכן הספורט, שמחובר ללוויין או לכבלים, מחוייב, במסגרת השירותים הניתנים לו, לקחת את כל החבילה ולשלם 60-70 דולר, על-פי מה שהתפרסם - אני אומר את זה לך, כיושב-ראש ועדת הכלכלה, שאולי יותר מכל אחד אחר קידם את התקשורת במדינת ישראל.

איתן כבל: אני אומר את זה לא בציניות - אני לא מבין למה אני צריך לקבל את כל החבילה: לאכול או להקיא.

איתן כבל: אני לא מסכים לכך.

אברהם פורז: הטענה שלך היא לא נגד תשלום כנגד צפייה, מה שאנחנו קוראים pay per view, אלא הטענה שלך היא כנגד זה שעושים חבילה אחת, take it or leave it.

אברהם פורז: היית רוצה שיחלקו לך את זה לפרוסות ותוכל לקחת את חלק מהחבילה או את כולה.

אברהם פורז: אבל על עצם העובדה שערוץ השירות הממלכתי כרגע לא ישדר את זה והערוץ השני או הערוץ השלישי (אני לא יודע אם עד אז הוא יהיה באוויר, אני מניח שכן) שהם ערוצים מסחריים והצפייה בהם היא בחינם גם הם לא ישדרו את זה - על כך אין לך טענה.

אברהם פורז: הטענה היא שזה לא צריך להיות כנגד תשלום בחבילה אחת.

איתן כבל: בדיוק כך.

איתן כבל: אני למשל אוהד איטליה, ברוב חטאי.

אברהם פורז: באיטליה היה בעבר ראש ממשלה, מר ברלוסקוני, שהיה בעל תחנת טלוויזיה אדירה.

אברהם פורז: צריך לברר אם שם משלמים או לא.

קריאה: משלמים ובגדול, 138 מיליוני דולר.

איתן כבל: אני טוען שכצרכן ספורט אני לא צריך לקבל את כל המשחקים.

איתן כבל: אם אני רוצה לראות את המשחק של איטליה מול אנגליה, או כל משחק אחר - למה שלא יתאפשר לי לבחור את המשחקים שאותם אני רוצה לראות?

איתן כבל: אני פונה לחברות הכבלים ולחברת הלוויין.

איתן כבל: אין שום סיבה שאני אקח את כל החבילה.

איתן כבל: אתם מכירים את התחרות בין "בזק" לבין "סלקום".

איתן כבל: "סלקום" אומרים שהמבצע של "בזק" מחייב את הצרכנים לשבת בבית בין שעות אלה ואלה.

איתן כבל: אני אומר את זה גם לכם.

איתן כבל: עכשיו בגלל ה-50$ ששילמתי אני אצטרך לשבת בבית, או כל היום להיות עסוק בהקלטת המשחקים.

איתן כבל: אני אומר, תנו לי את האפשרות לעזאזל.

איתן כבל: גם כך אני משלם די והותר כסף כדמי מנוי.

איתן כבל: אני אומר לכם כצרכן - במקרה הזה של הלוויין ובעבר של הכבלים - שחוץ מ-2-4 ערוצים, ההיצע לא כל-כך מדהים.

איתן כבל: תנו לי אפשרות כצרכן להחליט מה הם המשחקים שאותם אני רוצה לראות.

מיכאל איתן: בשעה 11:00 יש ישיבה של ועדת הכנסת על תקציב הכנסת ואני מאוד מבקש שתיתן לי רשות דיבור לפני כן.

אברהם פורז: מר חלבי, האם הנושא הזה הוא בתחום אחריותך ברשות השידור?

אברהם פורז: מר חלבי, אגרת רשות השידור נגבית מכל הצופים.

אברהם פורז: מדוע אתם כרשות שידור ממלכתית לא מצליחים לקנות את הזכויות ולשדר את המשחקים חינם אין כסף לכולם?

אברהם פורז: עזוב את הערוצים המסחריים.

מיכאל איתן: רציתי לשאול בדיוק אותה שאלה, אבל אני רוצה קצת להרחיב ולהביע את המחאה שלי על מצב אבסורדי שקיים היום בגביית האגרה.

מיכאל איתן: חברי הכנסת, לדעתי מתוך מעילה בשליחות שלהם כלפי הציבור, מאפשרים לרשות השידור לגבות אגרה גבוהה יותר ויותר.

מיכאל איתן: חוקקו כאן חוק, שהאגרה משתלמת לא רק לפי כמות הייצור של הערוץ הממלכתי ולא לפי כמות הטלוויזיות אלא לפי המכוניות.

מיכאל איתן: אם יש יותר ייבוא מכוניות אז הם מקבלים יותר כסף.

מיכאל איתן: למה?

מיכאל איתן: כי יש אגרה על מכשיר רדיו במכונית, גם אם אין שם רדיו.

מיכאל איתן: ועוד כל מיני פטנטים שהם עשו על מנת להרבות את הכנסותיהם.

אברהם פורז: זה חוק של חבר הכנסת דוד מגן.

רפיק חלבי: מה אתה רוצה ממני?

אברהם פורז: הוא לא אחראי על מליאת רשות השידור.

אברהם פורז: זה באחריות אגף התקציבים.

מיכאל איתן: הפנייה שלי היא אל חברי הכנסת.

מיכאל איתן: מצד אחד סכומי האגרה גדלים ומצד שני, השירות שהם נותנים לציבור נהיה יותר נמוך.

מיכאל איתן: אם לפני כמה שנים אזרחי מדינת ישראל יכלו לראות את השידורים האלה כחלק מהשירות שניתן להם על-ידי הטלוויזיה הציבורית בישראל, מדוע הטלוויזיה הציבורית בישראל לא נותנת כעת אותו שירות?

מיכאל איתן: ואם היא לא נותנת אותו שירות, היא חוסכת כסף.

מיכאל איתן: שיורידו את האגרה, לחילופין.

מיכאל איתן: היא לא עושה, לא את זה ולא את זה.

רפיק חלבי: מה שאתה עושה עכשיו הוא לא רציני.

מיכאל איתן: זה רציני מאוד.

מיכאל איתן: מה שרציני זה איך שמנהלים את הטלוויזיה ואת ערוץ 1.

מיכאל איתן: בוודאי שלא באת בשביל זה.

מיכאל איתן: העסק הכי דפוק במדינה הזאת, ביעילות הכי נמוכה בעולם זה הטלוויזיה הממלכתית, ערוץ 1.

אברהם פורז: חבר הכנסת איתן, המפלגה שלכם בשלטון, אז תנהלו.

מיכאל איתן: ההצעה שלי היא כדלקמן:

מיכאל איתן: אם ערוץ 1 לא משדר, וזה עולה כסף, אני מציע להוריד להם את הסכום הזה מהתקציב.

מיכאל איתן: פעם אחת שחברי הכנסת יעשו מה שהם צריכים לעשות לטובת הציבור ויעבירו כאן הצעת חוק האומרת שיש להוריד את האגרה בחלק היחסי של הכסף שהם חסכו כשהם לא רכשו את הזכויות.

אבשלום וילן: אני מזדהה עם קריאתו של חבר הכנסת כבל, שאם זה כבר הפך לתשלום - זה דבר שאני רואה אותו בעין מאוד לא יפה.

אבשלום וילן: חבר הכנסת פורז, לא שאלת אף פעם למה מצלמים חדשות.

אבשלום וילן: טוב שלא לקחו אגרה על השידור מאסון מגדלי התאומים.

אבשלום וילן: מה יש, זה מאוד אטרקטיבי, זה רייטינג מאוד גבוה.

אברהם פורז: לא ידעו מראש מתי זה יהיה.

אבשלום וילן: זה קפיטליזם מטורף, אידיוטי, שנכנס לכיס של האנשים.

אבשלום וילן: ידוע שכל העולם חובב כדורגל.

אבשלום וילן: עובדה שעד עכשיו לא לקחו.

אבשלום וילן: זה פעם ראשונה שקנו זכויות במאות מיליוני דולרים ועושים מסחרה כלל עולמית.

אבשלום וילן: אתה חוגג ואני מוחה.

אבשלום וילן: זאת לא הבעיה הפרטית שלי.

אבשלום וילן: אני מייצג פה את ציבור כלל אוהדי הכדורגל בישראל, כמה מיליוני אנשים.

אברהם פורז: האשמה היא בקפיטליזם.

אבשלום וילן: הכל סחיר, הכל מסחרה.

אבשלום וילן: מה המצב היום בהוואנה?

אבשלום וילן: שם רואים את משחקי הגביע העולמי בחינם?

אבשלום וילן: אני רוצה להיות כמו שבדיה ודנמרק.

אבשלום וילן: כשתגיע להיות כמו שבדיה ודנמרק, אז תוריד את הכובע.

אבשלום וילן: שם יש שירות ציבורי.

אבשלום וילן: שם לא משלמים לקבוצה אחת, מכבי תל-אביב, 7 מיליון דולר מכספי משלם האגרה כך שאחרי זה אין כסף לקנות את השידורים.

אברהם פורז: אתה יודע שאפילו אינגמר ברגמן ברח משם?

אבשלום וילן: אם אין ברירה אז צריך להיות pay per view, אבל כפי שאמר חבר הכנסת איתן כבל, לא 60$ אלא תנו חבילות של 20 ו-40 ו-60, תלכו לקראת הציבור.

אבשלום וילן: ההתעלקות שעשו פה חברות הכבלים, שלקחו 150-200 שקלים לחודש ---

אברהם פורז: זה שייך לכשלון השיטה הקפיטליסטית.

אבשלום וילן: אתה צריך להגן על האזרח הקטן.

אבשלום וילן: בכבלים, כפי שאמר חבר הכנסת איתן כבל, יש 3-4 ערוצים עצמאיים ואילו כל השאר קנוי, וגם עבור זה משלמים הצרכנים לאורך שנים 160 שקלים לחודש.

אבשלום וילן: השיטה שפעלה במשך 10 שנים, כשהכבלים שחטו את הציבור מבלי שנתנו תמורה, עובדת גם פה.

נחום לנגנטל: אני לא יודע בדיוק את מי אני מייצג.

נחום לנגנטל: חבר הכנסת וילן מייצג את כלל חובבי הספורט בישראל.

נחום לנגנטל: אני עד היום מחפש את הבוחרים שלי.

אבשלום וילן: אמרת שהבוחרים שלך לא אוהבים ספורט.

אבשלום וילן: אני יודע שהם כן אוהבים ספורט.

נחום לנגנטל: אם קבלת הזיכיונות עולה סכומי כסף אדירים, אני חושב שזה לא צריך להיות בערוץ הראשון.

נחום לנגנטל: אני אומר לכם את זה במלוא מובן ההבנה שלי.

נחום לנגנטל: אני חושב שמשחקים נבחרים מיוחדים ומעניינים, שגם אני אפסיק את שיגרת ימי ואראה אותם - שווה באמת להראות.

נחום לנגנטל: למשל משחק הפתיחה ומשחק הגמר.

נחום לנגנטל: אבל אני לא מסכים לכך שיש להראות את הכל ושהם יבזבזו כסף, במקום שיעשו יצירה מקורית.

נחום לנגנטל: אני מסכים עם הביקורת שיש לחבר הכנסת מיכאל איתן על רשות השידור ועל כל מה שקורה בטלוויזיה אבל זה לא משנה כרגע.

נחום לנגנטל: לא הייתי משתמש בסגנון שלו, אבל זה לא משנה כרגע.

נחום לנגנטל: אבל לבוא ולהגיד שזה מה שרשות השידור צריכה לעשות, להשקיע את מיטב כספה ברכישת זכויות של ספורט, ואם אני רוצה לקדד את הטלוויזיה שהילדים שלי יראו רק את הערוץ הראשון, כי עליו עוד אני הכי סומך מכל הערוצים בטלוויזיה הישראלית, שזה מה שהם יראו, אז הם יהיו תקועים כל היום מול דבר שלא מעניין אותם?

נחום לנגנטל: למה אתם רוצים לעשות את זה?

נחום לנגנטל: מאחר שאני מבין שאי אפשר שהם יקנו וייקחו את הכל ושזה ישודר אצלם, אז הדרך שכרגע נמצאה היא טובה, שזה ייעשה דרך היוזמה הפרטית שקיימת במדינת ישראל.

נחום לנגנטל: טוב שיש יוזמה פרטית.

נחום לנגנטל: אז, מי שרוצה - יקנה.

נחום לנגנטל: מי שלא רוצה - לא יקנה.

נחום לנגנטל: אתה לא יכול להכריח גופים שאינם ממשלתיים לעשות את הדבר הזה.

מיכאל איתן: אבל אתה מכריח אותם לשלם אגרה.

מיכאל איתן: אין ניהול נכון, יש בזבוז משאבים.

נחום לנגנטל: האגרה היא בעיה אחרת.

נחום לנגנטל: מאחר שאנחנו רוצים עוד שידור ציבורי, אז יכול להיות שצריך להוריד את האגרה.

נחום לנגנטל: האם מחיר האגרה מחייב רכישת כל שידורי הכדורגל במונדיאל?

נחום לנגנטל: בעיני בפירוש לא.

מיכאל איתן: אם הם היו מנהלים את זה כהלכה, אפשר היה לתת לאזרחי ישראל את שידורי המונדיאל בערוץ הציבורי.

איתן כבל: חבר הכנסת לנגנטל, זה בכלל לא בא בסתירה.

אבשלום וילן: כל משחק במונדיאל הוא יצירה מקורית.

נחום לנגנטל: יש קבוצות שמשחקות שאני אפילו לא יודע למצוא אותן על הגלובוס.

רפיק חלבי: אני רוצה להכניס סדר בדברים.

רפיק חלבי: נאמרו כאן הרבה מאוד דברים חשובים מאוד ונאמרו גם דברים שהם לצורך ההצהרה ולכן אני לא אתייחס אליהם.

רפיק חלבי: מה שאמר חבר הכנסת מיכאל איתן על הייעול, על הבזבוזים ועל כל מיני נושאים אחרים, אני משאיר לאנשים אחרים להגיב על זה.

רפיק חלבי: לא באתי לדבר בשם הנהלת רשות השידור.

רפיק חלבי: אנחנו קבענו מדיניות לשידורי ספורט.

רפיק חלבי: המדיניות שלנו כוללת קדימות לאלמנטים הבאים: 1) ספורט בינלאומי חשוב: המונדיאל, גביע אירופה והאולימפיאדה.

רפיק חלבי: הזכויות לשידורי האולי

רפיק חלבי: מפיאדה וגביע אירופה הן שלנו אך לא כך שידורי המונדיאל, נכון לעכשיו.

אברהם פורז: למה לא?

רפיק חלבי: תיכף אדבר על זה.

רפיק חלבי: עכשיו אני מסביר מה מדיניות שידורי הספורט שלנו.

רפיק חלבי: 2) הנבחרות הלאומיות של ישראל בכדורסל ובכדורגל; 3) משחקי גמר גביע המדינה בכדורגל ובכדורסל, שאנחנו רוצים להתחרות עליהם; 4) קבוצות ישראליות מצליחות, כמו מכבי תל-אביב, הפועל תל-אביב ומכבי חיפה בעונה הזאת ואולי קבוצות אחרות בעונה הבאה, מי יודע; 5) משחקי מכבי תל-אביב בגביע אירופה בכדורסל, שזה נכס שאנחנו לא מוותרים עליו.

רפיק חלבי: 6) בשנה הבאה אנחנו רוצים להתחרות על ליגת העל בכדורגל, על "משחק השבת".

איתן כבל: אבל המונדיאל הוא אירוע חד-פעמי שלא קורה כל שבוע.

איתן כבל: חבר הכנסת לנגנטל חשב שעכשיו כל שבוע זה מה שייראו.

רפיק חלבי: אנחנו רוצים להראות את משחקי ליגת-העל בכדורגל מטעמים אחרים, שחשוב לנו מאוד להגיע גם לפריפריה: לבאר-שבע, קריית-גת וכן הלאה.

רפיק חלבי: ברשות השידור יש תקציב מסויים לספורט.

רפיק חלבי: אני מודיע לכם, אם אנחנו ניקח את המונדיאל השנה במלואו ואם ניקח את הכדורסל ונתחרה על הכדורגל - מדובר בהשקעה של לפחות 40 מיליון דולר.

רפיק חלבי: עם נוסיף על זה את ההפקה - זה קרוב ל-200 מיליון שקל, שזה שליש מתקציב רשות השידור כולה.

רפיק חלבי: אין לנו שום יכולת תקציבית ללכת לכיוון הזה.

רפיק חלבי: לכן הגענו עם מר אדר זהבי, מנכ"ל צרלטון, להסכם - הוא בעל הזכויות של משחקי המונדיאל - שאנחנו נשדר, חוץ מהפתיחה ומשחקי חצי הגמר והגמר, תקצירים יומיים, כל יום, של משחקים מהמונדיאל ואפילו משחקים מלאים.

אברהם פורז: איך הוא הגיע לכך שיש לו את הזכויות?

רפיק חלבי: בכל העולם זה הולך עכשיו בכיוון הזה.

רפיק חלבי: זכיינים קונים זכויות.

אברהם פורז: מי הוא בעל הזכויות של המונדיאל?

אברהם פורז: מי יכול למכור בכלל את הזכויות?

אברהם פורז: המדינה המארגנת?

רפיק חלבי: צריך לזכור שהפעם המשחקים הם בשעות הבוקר, בין השעות 8-12 בבוקר ואפילו לפני כן.

רפיק חלבי: המונדיאל נערך בדרום קוריאה וביפן.

רפיק חלבי: מבחינתנו זה אפילו לא ה-prime time וגם לא ה-early או ה-late prime time.

רפיק חלבי: זה שעות של הטלוויזיה החינוכית, לא שלנו בכלל.

רפיק חלבי: כל המרכיבים האלה נלקחו בחשבון והגענו להסדר שאליו הגענו.

רפיק חלבי: אנחנו כן רוצים לשדר את המונדיאל, בוודאי את המשחקים החשובים, והגענו להסכם עם מר אדר זהבי לשדר את ה-highlights, ואפילו יותר מאשר סתם highlights.

רפיק חלבי: יחד איתו אנחנו גם עושים את ההפקה של כל המונדיאל.

רפיק חלבי: ההפקה של המונדיאל עולה לנו מיליון שקלים.

איתן כבל: מר רפיק חלבי, הגעתם להסכם או שלזה אתם מחוייבים היום בעצם על-פי החוקים הבינלאומיים?

רפיק חלבי: אנחנו לא מחוייבים על-פי שום חוקים.

אדר זהבי: אני מנכ"ל צ'רלטון, החברה בעלת הזכויות של המונדיאל בארץ.

אברהם פורז: אנא השכל אותנו, מי הוא בעל הזכויות של המונדיאל ואיך הן נמכרו.

אדר זהבי: פיפ"א, ארגון הכדורגל הבינלאומי, מארגנת את המשחקים והיא בעלת המשחקים וזאת שמוכרת את הזכויות.

אדר זהבי: כל התאחדויות הכדורגל בעולם שייכות לארגון הזה.

אדר זהבי: עד 1998 מכירת הזכויות נעשתה בדרך אחרת לחלוטין: נמכרו הזכויות לארגוני השידור המרכזיים, כמו ארגון איחוד השידור האירופאי, ה-EBU, שמהם רכשה רשות השידור עד היום את הזכויות, כשהסכומים שולמו בצורה קבועה לאיחוד וחולקו על-ידי מנגנון ותחשיב פנימי של ה-EBU לכל אחת מחברות ה-EBU.

אדר זהבי: זאת אומרת, רשות השידור שילמה סכום קבוע, BBC שילמה סכום קבוע וכן הלאה.

אדר זהבי: לא היתה שום בעיה, לא היו שום ויכוחים.

אדר זהבי: מאז 1998 קברניטי פיפ"א חשבו שהגיע הזמן לצאת לכלכלת העולם, לשוק חופשי.

אדר זהבי: הוציאו את הזכויות למכירה לשתי זרועות שיווק, "קירש" ו-ISL.

אדר זהבי: ISL כבר נפחה את נשמתה ונשארה "קירש".

אדר זהבי: "קירש" רכשה את הזכויות מפיפ"א בסכום של 2.24 מיליארד דולר.

אברהם פורז: ומה פיפ"א עושה עם כל-כך הרבה כסף?

אברהם פורז: אני מניח שזה פי 3 או פי 4 ממה שקיבלו בעבר.

אברהם פורז: אולי אפילו פי 10.

איתן כבל: יש הרבה כינוסים ונסיעות ...

אברהם פורז: אני מניח שאתה לא יודע.

אברהם פורז: זה דיון אחר.

עמית לוין: מחזירים את זה בצורות שונות גם לקבוצות.

עמית לוין: מה שמשלמים על משחקי המונדיאל - זה חלק ממה שהקבוצות פה מקבלות.

אברהם פורז: כלומר כל קבוצה שמגיעה לשם מקבלת סכום יותר גבוה מבעבר?

עמית לוין: כן, בוודאי.

אברהם פורז: כלומר, הנבחרות הלאומיות נהנות מזה.

עמית לוין: לפיפ"א, ארגון הכדורגל הבינלאומי, יש סדר כלשהו שבו היא מחזירה לקבוצות את מה שהיא מקבלת.

אברהם פורז: אבל מדינה שלא הגיעה למונדיאל לא מקבלת שום דבר?

אדר זהבי: פיפ"א זה לא רק המונדיאל.

אברהם פורז: האם למשל ההתאחדות לכדורגל בישראל מקבלת מפיפ"א כסף בזכות הסיפור הזה?

אדר זהבי: ההתאחדות לכדורגל בישראל כפופה לפיפ"א.

איתן כבל: למה כאוהד מכבי תל-אביב אני שונא שהפועל תל-אביב מתקדמת לשלבים הבאים?

איתן כבל: כי כל שלב שהיא עולה, היא מקבלת כסף מההתאחדות האירופאית.

איתן כבל: כמו שקרה למכבי תל-אביב בכדורסל, שכל שלב שהיא עלתה היא קיבלה כסף, הצטבר לה הרבה כסף, היא קנתה את השחקנים הכי טובים בשוק ואז היא הפכה להיות מונופול.

אברהם פורז: האם ההתאחדות לכדורגל בישראל מקבלת משהו מכל הסיפור הזה?

אדר זהבי: היא מקבלת מהסיפור הזה.

אדר זהבי: אני לא יודע אם ישירות מהמונדיאל, כי היא לא משתתפת במונדיאל, אבל היא מקבלת מפיפ"א.

אדר זהבי: "קירש" שילמה 2.24 מיליארד דולר לפיפ"א בשביל הזכויות.

אדר זהבי: משמעות הדבר, ש"קירש", החברה בעלת הזכויות, היתה צריכה לעבור מדינה אחר מדינה ולמכור שם את הזכויות בסכומים שייענו על הסכום שבו הם קנו את זה.

אדר זהבי: הם קבעו לכל מדינה סכום משוער שבו אמורות להימכר הזכויות וזה סכום גדול בעשרות מונים ממה שהיה נהוג בעבר.

אברהם פורז: כמה ביקשו מישראל?

אדר זהבי: אני בכוונה לא נכנס למחיר הזכויות בישראל בגלל שזה עניין של יוזמה פרטית, של חברה פרטית.

אדר זהבי: אנחנו קנינו את הזכויות בהרבה מיליוני דולרים.

אדר זהבי: אני מעדיף לא להיכנס למחיר.

אדר זהבי: אתן לך דוגמאות שפורסמו בעולם.

אדר זהבי: באנגליה ---

אברהם פורז: תן לי דוגמאות ממדינות של 5-6 מיליון תושבים.

אברהם פורז: כמה דנמרק או פינלנד שילמו?

אדר זהבי: בסקנדינביה שילמו כמעט 20 מיליון דולר .

אדר זהבי: פינלנד - 9 מיליון דולר.

אדר זהבי: אני רוצה להסביר לך מה קרה בעניין הזכויות.

אדר זהבי: ב-1998 אנגליה שילמה 5 מיליון דולר.

אברהם פורז: האם נכון שזה הולך לפי גודל האוכלוסיה, פחות או יותר?

אדר זהבי: זה לא הולך לפי גודל האוכלוסיה.

אברהם פורז: למה ישראל צריכה לשלם יותר מפינלנד למשל?

אדר זהבי: כנראה שרמת הרווחה שלה גבוהה יותר.

אברהם פורז: התל"ג לנפש פה יותר גבוה מפינלנד?

אדר זהבי: אני לא אומר מול פינלנד.

אדר זהבי: אם תסתכל למשל על אנגליה, שם שילמו במונדיאל 1998 5 מיליון דולר ואילו במונדיאל הזה נדרשו לשלם 160 מיליון לירות שטרלינג.

אדר זהבי: תבין על מה מדובר.

אדר זהבי: בממוצע מחיר הזכויות עלה פי 10.

אדר זהבי: אם אתה רוצה, יש לי פה טבלאות המראות שסכומי הזכויות עלו בעשרות מונים בכל העולם, לא רק בישראל.

אברהם פורז: ברור שאם יש פוטנציאל של יותר מגוף שידור אחד אז יש תחרות.

אדר זהבי: פתחו את זה למסחר חופשי.

אדר זהבי: הכניסו את ה-pay per view ונהיה משחק חדש.

אדר זהבי: במשחק הזה בישראל לדוגמא יש מספר מתחרים בשוק.

אדר זהבי: יש לנו את הערוץ הראשון, שנאבק על תקציבים וקשה לו.

אדר זהבי: יש את הערוצים המסחריים, שאמורים להצדיק את עצמם כלכלית תמורת פרסומות.

אדר זהבי: ויש את חברות הכבלים והלוויין, אך מדובר על הוצאות מאוד כבדות.

אברהם פורז: עד עכשיו האם מכרתם כבר למישהו מסויים?

אדר זהבי: עד עכשיו לא מכרנו את הזכויות.

אדר זהבי: כמו ששמעת ממר רפיק חלבי, הגענו להסכמות עם הערוץ הראשון, הודות למנכ"ל הרשות, מר רן גלינקא, וליושב-ראש שלה, מר נחמן שי.

אברהם פורז: אבל זה לא סוף פסוק.

אברהם פורז: אתם מתכוונים למכור גם לגופים אחרים.

אברהם פורז: לרשות השידור נתתם תקציר.

אדר זהבי: להם נתנו את משחק הפתיחה, את שני חצאי הגמר ואת משחק הגמר.

איתן כבל: זה על-פי החוקים של פיפ"א.

איתן כבל: המשחקים הללו חייבים להיות משודרים ברשת ארצית.

אברהם פורז: אתם מחפשים עכשיו קונה למה שלא מכרתם לרשות השידור: או הכבלים, או הלוויין, או ערוץ 2, או ערוץ 3.

אדר זהבי: פיפ"א, שידעה שדיון מסוג כזה יתרחש בכל מדינה בעולם, ואכן התרחש בכל מדינה בעולם, קבעה מראש.

אדר זהבי: הם אמרו: אנחנו מבינים את הבעייתיות של הנושא הזה, מבינים את הסכומים ולכן אנחנו מחייבים כל מדינה חוזית שמשחק הפתיחה, שני חצאי הגמר והגמר וכל משחקי הנבחרת המקומית ישודרו בערוץ אזורי.

אדר זהבי: חבר הכנסת כבל, לשאלתך, זה לא רק הערוץ הראשון אלא גם ערוץ 2 וערוץ 3.

רפיק חלבי: אנחנו מגיעים איתו להסדר רב שנתי, שיכלול גם את שידורי "יורו 2006" מגרמניה.

רפיק חלבי: הדברים הללו קשורים זה בזה.

אברהם פורז: האם תוכל לומר לנו כמה, בגדול, עולה לרשות השידור החבילה המצומצמת הזאת שדיברנו עליה?

רפיק חלבי: אני באמת לא יכול להגיד לך.

רפיק חלבי: זה לא שאני לא רוצה להגיד לך.

אברהם פורז: מר מוקדי, האם ועדת התיאום, שהוקמה לפי חוק התקשורת, כבר פועלת?

יורם מוקדי: ועדת התיאום, בראשות מר אורי אולניק, פועלת והבנתי שכבר זומנה ישיבה.

יורם מוקדי: הנושא הזה כרגע הוא על סדר יומה של המועצה לשידורי כבלים ולוויין.

יורם מוקדי: הוגשה בקשה לשדר ערוץ מונדיאל ולכן המועצה צריכה להחליט.

יורם מוקדי: היא עדיין לא החליטה.

יורם מוקדי: יש לנו פיילוט של מה יהיה בדיון המועצה.

יורם מוקדי: היה דיון מקדמי במועצה.

יורם מוקדי: זה יהיה ערוץ pay, לפי בקשה של YES, במחיר שננקב פה, בסביבות 60$ לכל החבילה, כשאין בקשה מקבילה של הכבלים.

יורם מוקדי: אנחנו מחכים לראות מה יקרה בהמשך.

אברהם פורז: האם המועצה לתיאום עוד לא דנה בנושא הזה?

יורם מוקדי: לא, וגם לא יהיה לה פה מה לומר כי היא לא תיכנס בעיסקה של יזם פרטי.

אברהם פורז: זה בדיוק תפקידה של ועדת התיאום, למנוע התחרות פרועה בין גופים ישראליים, שמעלה את המחירים שנקבעים בחוץ-לארץ.

יורם מוקדי: כרגע אין תחרות בין הגופים המשדרים בישראל על זכויות השידור של ערוץ המונדיאל.

יורם מוקדי: נהפוך הוא, כרגע אף אחד לא הרים את הכפפה חוץ מ-YES.

אדר זהבי: לאחר 1998, עם תום עידן הערוצים הממלכתיים, באופן טבעי בכל העולם כך זה נעשה.

אדר זהבי: הדיונים האלה היו בכל מקום אבל העובדות הן שהסכומים הם כל-כך גדולים שאין דרך אחרת להחזיר את ההשקעה מלבד שימוש בשיטת ה-pay.

אדר זהבי: אני מדגיש "pay" ולא "pay per view".

אדר זהבי: הזכיינים בכל עולם מחוייבים חוזית לכך שלא ישודרו משחקים ב-pay per view.

אדר זהבי: כלומר, שאתה לא תוכל להזמין לצפייה רק את המשחק איטליה מול אנגליה.

אדר זהבי: פיפ"א רוצה שאתה תראה גם את המשחק סעודיה-קמרון, כי לפיפ"א חשוב שתראה כדורגל.

אדר זהבי: לכן פיפ"א מחייבת את כל גופי השידור לכסות את זה בחבילת pay אחת שתכלול את כל 64 המשחקים, כך שאת זה אי אפשר לחלק לנתחים.

אדר זהבי: זה קורה בכל יבשות העולם.

אדר זהבי: ביבשת אמריקה קנתה חברת "טיבידנד" את זכויות השידור ב-400 מיליון דולר לכל אמריקה.

אברהם פורז: העניין ברור.

אברהם פורז: חברות הכבלים, איפה אתם בעסק הזה?

עמית לוין: אני מנכ"ל חברת מת"ב.

עמית לוין: האמת היא שזה די מוזר, אנחנו קראנו בעיתון שמאשימים אותנו, ושיש הצעת חוק בעניין זה, שאנחנו רכשנו את המונדיאל ושאנחנו עושים בזה הרבה כסף, כשהדברים עדיין לא קרו.

עמית לוין: לעצם העניין, יש פה גוף פרטי שהשקיע הרבה מיליוני דולרים ברכישת הזכויות.

עמית לוין: אני לא יודע אם הוא יכול לחתוך את החבילה בדרך שחבר הכנסת איתן כבל רוצה, שיהיה אפשר לרכוש משחק, או דבוקה של משחקים, או הכל.

עמית לוין: אין לי מושג.

עמית לוין: אני חושב שלא יהיה נכון להכניס את זה לתוך השידורים הקיימים ולחייב את כל הצופים לקחת את זה.

אברהם פורז: אני מודיע בזה שאני מנוי של הכבלים.

אברהם פורז: אני משלם במשך שנים סכום לא קטן לחברות הכבלים.

אברהם פורז: אני במקרה לא צופה בדברים האלה, אבל האם לא מגיע לי במסגרת התשלום שאני משלם לכבלים שאני אוכל לראות את המונדיאל בלי שזה יהיה כנגד תשלום מיוחד, במסגרת ערוץ הספורט?

עמית לוין: אני לא שופט אם זה מגיע לך כצרכן או לא.

מיכל רפאלי-כדורי: זה נכון לגבי כל סרט חדש שיוצא, חבר הכנסת פורז.

מיכאל קליינר: בייחוד שיש לך ערוץ ספורט חדש, שאתה גובה עליו כסף, וגם בו אתה לא תיתן לראות שידורים מהמונדיאל.

עמית לוין: ערוץ הספורט החדש הוא לא שלי.

עמית לוין: הוא של גוף שהוא חיצוני לחברות הכבלים, שהשקיע כסף מכיסו וגובה כסף מהצופים.

עמית לוין: אם הוא ירוויח עליו או לא, נראה.

עמית לוין: אני לא מממן את ערוץ 5 .

עמית לוין: הצופים מממנים אותו.

איתן כבל: חברות הכבלים רוקנו את ערוץ 5 מתוכן והעבירו את שידוריו לערוץ 5 , שהוא בתשלום.

אברהם פורז: מר מוקדי, כשאתה מנוי על הכבלים ויש לך ערוץ ספורט רגיל, אני שואל למה במסגרת ערוץ הספורט הרגיל, שהוא לא ערוץ pay, חברות הכבלים לא ייתנו את השירות הזה?

מיכאל קליינר: אני אמרתי שאני לא רוצה להיות מנוי על ערוץ 5 , אני רוצה לראות רק משחקי NBA, אבל שמו את זה יחד.

עמית לוין: ב-3 השנים האחרונות כל התעשייה של הטלוויזיה הרב-ערוצית נמצאת בהפסדי עתק של מאות מיליוני שקלים בשנה.

עמית לוין: אני לא חושב שמישהו מבעלי המניות, שהם על סף פשיטת רגל כמעט, יכול היום לשלם 8-9 מיליון דולר עבור שידורי המונדיאל ולתת את זה כמתנה לצופים.

עמית לוין: יכול להיות שאת חבר הכנסת איתן כבל זה לא מעניין אבל אלה העובדות.

עמית לוין: לכן אני אומר, אנחנו לא רכשנו את הזכויות, ולא סתם.

עמית לוין: יש פה גוף פרטי כלשהו.

עמית לוין: אנחנו לא נעשה איזה רווח עצום על הזכויות האלה.

אברהם פורז: האם הגוף שמפעיל את ערוץ 5 מתכוון לקנות את זה ולשדר את המשחקים בערוץ 5 ?

עמית לוין: לא.

עמית לוין: ערוץ המונדיאל ישודר על-ידי חברת צ'רלטון.

אברהם פורז: האם מי שהוא מנוי של הכבלים יוכל לקבל את זה?

עמית לוין: הוא יוכל לקבל את זה אם אנחנו נגיע להסכם.

עמית לוין: ההנחה היא שנגיע להסכם והוא יוכל לראות את זה בתשלום.

עמית לוין: לא ידוע לי אם אפשר יהיה לחתוך את זה לחבילות משחקים או למשחקים בודדים.

אדר זהבי: על-פי ההסכם זה בלתי אפשרי.

מיכל רפאלי-כדורי: אני מבקש ללכת שני צעדים אחורה ולהסביר לחברי הכנסת.

מיכל רפאלי-כדורי: גם הכנסת הזאת וגם מועצות הכבלים, הנוכחית וקודמותיה - במקרה אחת מהן אני מכירה טוב - חלמו שיהיו בארץ חבילות ומקבצים ולא הכל בחבילת הבסיס.

מיכל רפאלי-כדורי: הגענו לכך שגם הכבלים עברו לחבילות מקבצים.

מיכל רפאלי-כדורי: מטבע הדברים בעולם של מקבצים יש דברים שהם בחבילת הבסיס ויש דברים שהם בחבילות הייעודיות.

אברהם פורז: מה אתם ב-YES נותנים בחבילת הבסיס?

מיכל רפאלי-כדורי: אנחנו נותנים 24 ערוצים טובים ומעניינים.

אברהם פורז: השאלה היא אפרופו המונדיאל.

מיכל רפאלי-כדורי: אנחנו לא יכולים לתת את המונדיאל בחבילת הבסיס.

מיכל רפאלי-כדורי: אנחנו מעבירים על-פי חוק את ערוץ 1 ואת ערוץ 2.

מיכל רפאלי-כדורי: אני משלמת 250,000 דולר בשנה כדי להעביר את ערוץ 1.

מיכל רפאלי-כדורי: אני מעבירה את משדרי ערוץ 1 וערוץ 2, אני מעבירה כל משדר על-פי דין שישדר משם.

מיכאל קליינר: אם איזה תחנה בינלאומית בכל זאת תשדר את המשחקים, האם את תחשיכי אותה?

מיכל רפאלי-כדורי: אני חייבת להחשיך אותה.

עמית לוין: אם לא נקבל הוראה מהמועצה להחשיך, לא נחשיך.

עמית לוין: אנחנו מעבירים את השידורים כפי שהם, למעט אם יש למישהו את הזכויות.

מיכאל קליינר: ראיתי פעם אחת שהחשיכו את ערוץ 813, שהוא ערוץ ערבי.

אדר זהבי: הערוץ הזה הוא של חברת ART, שהיא חברת לוויינים, שמשדרת את זה ב-pay.

מיכל רפאלי-כדורי: הערוצים עצמם שומרים על עצמם בנושא הזכויות והם מחשיכים את השידור.

מיכל רפאלי-כדורי: אין שום אפשרות ואין עניין לאף אחד לשדר את זה בערוץ בסיסי שקיים בלוויין.

מיכל רפאלי-כדורי: קודם כל, בגלל המיקום של המונדיאל השנה השידורים הם בשעות הפוכות.

מיכל רפאלי-כדורי: כדי לשדר אותם וכדי שזה יהיה רלוונטי לכל המנויים צריך בעצם לסגור ערוצים שלמים.

מיכל רפאלי-כדורי: אני מניחה שזאת גם אחת הסיבות שרשות השידור לא משדרת את זה בערוץ שלה שמיועד לכל המשפחה.

מיכל רפאלי-כדורי: חלק גדול מהמשחקים מתקיימים בשעות העבודה.

מיכל רפאלי-כדורי: אין אפשרות במשך חודש שלם להשבית ערוץ שלם.

מיכל רפאלי-כדורי: היתרונות של טלוויזיית ה-pay, שהיא מאפשרת לשים את זה בערוץ נפרד לחודש שלם, לשדר את זה בשידורים חוזרים, לשכלל את הצפייה בדבר הזה ובהחלט לשלם על זה למי שרוצה.

מיכל רפאלי-כדורי: אני לא רוצה שבעלי יראה את זה בערוץ 1 כל היום ושלא יאפשר לי לראות שום דבר.

אברהם פורז: כמה תעלה החבילה הזאת למנויי הלוויין?

מיכל רפאלי-כדורי: קודם כל, עוד לא סגרנו עם בעלי הזכויות.

מיכל רפאלי-כדורי: אני מניחה שזה יהיה בסביבות 50-60 דולר.

מיכל רפאלי-כדורי: כידוע לכם, אף אחד לא חייב לקנות את זה וזה לא תנאי לשום דבר.

מיכאל קליינר: אני רוצה לברך את חבר הכנסת איתן כבל, שהעלה את זה לדיון.

מיכאל קליינר: אני עוד לא יודע מה המסקנות.

מיכאל קליינר: יש בעייתיות מסויימת.

מיכאל קליינר: המונדיאל הוא מאוד פופולרי וכל שכבות הציבור רוצות לראות אותו, למרות, כפי שאני מבין, שיש קושי מסויים עם השעות.

מיכאל קליינר: לא יכול להיות שעניין השעות יהיה רלוונטי לצורך הנושא.

מיכאל קליינר: הרי הייתם מבקשים pay per view גם אם זה היה אחר-הצהרים או בערב, בשעות הכי טובות.

עמית לוין: מר אדר זהבי אומר שפיפ"א אסרה בחוזה על שידור בשיטת pay per view.

מיכאל קליינר: אני מדבר על חבילה בתשלום נוסף.

מיכאל קליינר: אני חושב שדווקא היום, כאשר קיימת תחרות - אני לא יודע מה עם הערוץ הראשון, שיש לו אולי שיקולים אחרים - אבל אין ספק שאם נניח זה היה עומד לתחרות בין הערוץ השני והשלישי, אני מניח שזה נותן רייטינג טוב ---

רפיק חלבי: זה פתוח לפניהם, הם יכולים לשלם לבעל הזכיון.

אברהם פורז: אם זה שידור מעניין בשעה שאתה לא יכול לצפות, אז נגמר הרייטינג.

מיכאל קליינר: אני מסכים שיש פה בעיה מסויימת עם השעות.

רפיק חלבי: אם הערוץ השני ייקח את כל החבילה, נוותר לו על הגמר.

מיכאל קליינר: בעקרון המשחקים האלה היו צריכים להיות בערוץ שכל אזרח יכול לראות אותו.

עמית לוין: אנחנו מאוד בעד.

עמית לוין: שייתן את זה בחינם ואנחנו נשדר איפה שיירצה, אפילו בערוץ 3.

עמית לוין: אני מסכים איתך.

מיכאל קליינר: אנחנו פה דנים כאנשי ציבור.

מיכאל קליינר: אתה מסכים איתי והתוצאה תהיה כזו - אל"ף, אני לא יודע אם זה עסק כל-כך טוב, בגלל השעות, אבל התוצאה עלולה להיות שהרבה מאוד אנשים, שיירצו לראות לפחות חלק מהמשחקים, לא יראו אותם.

מיכאל קליינר: יש גם דבר נוסף.

מיכאל קליינר: אמרת שמשחקי הנבחרת המקומית צריכים להיות משודרים בערוץ ללא תשלום.

מיכאל קליינר: לי אין בעיה כי הולנד לא עלתה למונדיאל.

מיכאל קליינר: אני אוהב כדורגל, ראיתי את כל המונדיאלים עד היום אך לא נורא אם לא אראה את המונדיאל הזה.

אדר זהבי: אם ישראל היתה עולה למונדיאל אז המשחקים של ישראל היו משודרים ללא תשלום.

מיכאל קליינר: אני למשל הייתי קם בלילה לראות את נבחרת הולנד.

מיכאל קליינר: אם הולנד היתה משתתפת במונדיאל, הייתי קם לראות את הולנד, אבל אז היית מחייב אותי לקום לראות משחקים בשעות בלתי אפשריות, כאשר חלק גדול מהציבור באמת יוכל לראות רק חלק קטן מהמשחקים.

מיכאל קליינר: אין לו אפשרות כזאת, אלא אם כן ישלם סכום מאוד מופרז.

מיכל רפאלי-כדורי: יש אנשים שיפסיקו לעבוד למשך חודש בגלל המונדיאל.

אדר זהבי: לגבי הסכום, מדובר פה בפחות מדולר למשחק.

מיכאל קליינר: אם תיראה את כולם.

איתן כבל: זה לא שהעליתי את העניין הזה פתאום כאיזה גחמה אישית.

איתן כבל: מר לוין אומר שהוא לא בעסק ושואל אותי מה אני מציע.

איתן כבל: בסופו של עניין, הוועדה הזאת, שקבעה את הכללים גם לשידורי הלוויין וגם לשידורי הכבלים, צריכה לתת דעתה לעניין.

איתן כבל: קודם כל, כן איכפת לי מצבן הכלכלי של חברות הכבלים, כמו של חברת הלוויין.

איתן כבל: אני לא רוצה שגופים כאלה, שהם גופים חשובים מבחינתי, יגיעו למצב שייסגרו מסיבות כלכליות.

איתן כבל: אבל יחד עם זה אני לא זוכר שהכבלים במשך 10 שנים, כשהם הרוויחו הון, כשאפשר היה לקנות באינטרנט את הסרטים שהם שידרו, התנדבו לתת לי מהכספים או להחזיר לי כספים כשהם הרוויחו כל-כך טוב.

איתן כבל: אין עיני צרה.

איתן כבל: לכן הטיעונים שלך, שהמצב קשה וכולי - אני מסתכל על זה מנקודת מבט אחרת.

איתן כבל: אני מסתכל על זה מנקודת מבט של צרכן.

איתן כבל: אם אני מנוי בלוויין או בכבלים, יש גם שירות שאתם צריכים לתת לציבור.

איתן כבל: לא אמרתי, בניגוד לחבר הכנסת אבשלום וילן ולאחרים, שתיתן אותו בחינם.

איתן כבל: אני לא רוצה אותו בחינם.

עמית לוין: אבל מר זהבי מחליט מה המחיר ולא אנחנו.

איתן כבל: אני לא יכול לחייב אותך לקבל את מה שאני אומר.

איתן כבל: תשמע אותי גם אם אני מדבר שטויות לטעמך.

איתן כבל: אני מנסה להגיד איך אני רואה את הדברים, גם אם לדעתך זה לא נכון.

איתן כבל: החשבון שלך הוא אחד.

איתן כבל: החשבון שלי הוא כצרכן, כשאני מקבל 100 ערוצים, ש-99% מהם מעניינים אותי כקליפת השום ואתה מחייב אותי לקחת את כולם.

מיכל רפאלי-כדורי: בלוויין זה כבר לא כך.

מיכל רפאלי-כדורי: אני לא מחייבת אותך לקחת 100 ערוצים.

איתן כבל: גם בלוויין אם אתה רוצה לקבל את הערוצים הטובים באמת - הם מפוזרים בין החבילות ואתה נאלץ לקחת את החבילה המלאה.

איתן כבל: אני יכול רק לבקש.

איתן כבל: אני חושב שגם מבחינת הלוויין וגם מבחינת הכבלים - אני לא בא ואומר לאיזה משא ומתן תיכנסו, אבל אני מבקש שתבואו לקראתנו, לקראת הציבור.

עמית לוין: אם הוא יחליט שאותה חבילה עולה במקום 60$ נניח 40$ או 30$, אני מאוד אשמח.

אברהם פורז: אנחנו ביקשנו ממרכז המחקר והמידע של הכנסת, ממר אמיר לופוביץ, לעשות לנו בדיקה השוואתית מה קורה במדינות אחרות.

אמיר לופוביץ: נתבקשתי לעשות השוואה בין מדינות בעולם לגבי ההיבט של צורות השידור, כלומר איזה גוף שידור מבצע את השידורים של אירועי ספורט שהוגדרו כחשובים.

אמיר לופוביץ: התשובות שקיבלתי הן מדגם לא בהכרח מייצג, כיוון שזה היה לפי ההיענות של אותן מדינות שענו לי במסגרת הזמן שעמד לרשותי במהלך החגים שהן נכנסו אליהם.

אמיר לופוביץ: הנקודה המרכזית היא שיש מדינות בעולם, באיחוד האירופאי ובאוסטרליה, שקבעו בהן כללים בחוק.

אמיר לופוביץ: האיחוד האירופאי קבע דירקטיבה שמחייבת כל מדינה באיחוד לקבוע אירועי ספורט חשובים, שכל מדינה תגדיר אותם בעצמה, והאירועים האלה יהיו משודרים בערוצים בעלי פריסה רחבה חינם.

אמיר לופוביץ: אוסטרליה קבעה חוק דומה, שנותן יתרון לערוצים חינם בפריסה רחבה על פני ערוצים בתשלום כאשר הם באים לקבל את הזכיונות לדברים האלה.

אמיר לופוביץ: מה שחשוב להדגיש, שאותן המדינות הן שקובעות את האירועים החשובים.

אמיר לופוביץ: למשל השתתפות של נבחרת לאומית בתוך אותם אירועים יכולה להגדיל את החשיבות של האירוע לאותה מדינה וכך להגביר את הסיכוי שאותו שידור יהיה בערוץ ציבורי.

יורם מוקדי: המועצה לשידורי כבלים ולוויין קיימה שימוע והיא צריכה לקבל החלטה בנושאים שהם בעלי חשיבות לאומית וחשיבות ציבורית.

יורם מוקדי: כלל משחקי המונדיאל, עם כל הכבוד, לא נכנסים במסגרת הזאת, לדעת המועצה, למרות שחלק מהמשחקים כן.

אברהם פורז: אין להם חשיבות לאומית מבחינת ישראל.

אברהם פורז: כל עוד אנחנו לא משתתפים, אנחנו לא יכולים להפסיד אף משחק.

אברהם פורז: אז לא תהיה עוגמת נפש.

יורם מוקדי: יש אירועים, כמו משחקי גביע המדינה, חצי גמר גביע המדינה, משחקים בליגת העל ומשחקים אחרים, שהמועצה בשימוע כן היתה סבורה שהם חשובים, אבל אי אפשר לקבוע שנבחרות זרות שמשחקות בחוץ-לארץ, בכל פורום שהוא, נכללות בזה.

יורם מוקדי: זה גם לא מטרת הדירקטיבה של השוק האירופאי.

יורם מוקדי: דרך אגב, למיטב ידיעתנו אף מדינה לא מחייבת שידור של כלל משחקי המונדיאל בערוץ פתוח.

יורם מוקדי: הסקירה ששמענו היא רלוונטית אם יהיה פה דיון למשל על משחקי ליגת העל, האם הם צריכים להיות משודרים בערוצים בכבלים או רק ברשות השידור או בערוץ 2.

יורם מוקדי: כרגע המועצה צריכה להתכנס ולהחליט על בסיס כל הנימוקים האלה לגבי המונדיאל.

יורם מוקדי: יש לנו כאב בטן די גדול בנושא הזה.

יורם מוקדי: מצד אחד, איזה תחושה שהציבור צריך לראות את המשחקים האלה.

יורם מוקדי: מצד שני, יש הבנה שהשתנה משהו בעולם לגבי זכויות שידור והעלות שלהם.

אדר זהבי: בשווייץ, שהיא מדינת כדורגל לא פחות מאיתנו, אזרחי המדינה לא יראו את המונדיאל כי לאף גורם שידור לא היה את הכסף כדי לשלם, 8.5 מיליון דולר לעומת 846,000 דולר בפעם הקודמת.

אברהם פורז: הם קולטים בכבלים את ערוצי המדינות השכנות.

אדר זהבי: הכל מקודד.

אדר זהבי: אזרחי שוויץ לראשונה לא יראו את המונדיאל.

מיכאל קליינר: איפה המונדיאל ישודר בגרמניה?

אדר זהבי: ב-ZDF.

אדר זהבי: קנצלר גרמניה התערב והזרים תקציבים על מנת שהחברה תקנה את הזכויות.

אדר זהבי: אם צ'רלטון לא היתה קונה, יתכן שלא היו רואים את המונדיאל בישראל.

אברהם פורז: אני רוצה לסכם את הדיון.

אברהם פורז: מר מוקדי, הדברים בעיקר מכוונים אליך.

אברהם פורז: זה עולם חדש ותחרותי.

אברהם פורז: כנראה שהמודלים הישנים, בהם יש רשות שידור ממלכתית אחת והיא קונה את כל הזכויות, נוסח מה שהיה באמצעות איגוד שידור האירופאי, הם כנראה מודלים שעברו מן העולם ואנחנו צריכים להתרגל לכך.

אברהם פורז: אי אפשר לחזור אחורה.

אברהם פורז: בחוק התקשורת החדש, שעבר לפני כמה חודשים, אנחנו חידשנו את ועדת התיאום, שאמורה לתאם בין גופי השידור ולמנוע מצב שבו מתקיימת תחרות פרועה בין גופי שידור בארץ, דבר שמעלה את המחיר שאנחנו משלמים למדינות חוץ.

אברהם פורז: זה נכון לגבי תוכניות טלוויזיה רגילות וזה גם נכון לגבי ספורט.

אברהם פורז: אם ועדת התיאום לא תעשה את תפקידה ולא תיצור מצב של הגבלת תחרות כדי שאי אפשר יהיה לסחוף את ישראל בלי גבול, ייצא מצב שפינלנד תשלם 5 מיליון דולר עבור המונדיאל וישראל תשלם 50 מיליון דולר, למרות שבפינלנד יש אותו גודל אוכלוסיה, מיליון אנשים פחות מאשר אצלנו, והיא מדינה עם תל"ג לנפש שעולה עלינו ב-10,000 דולר לנפש.

אברהם פורז: אם אני לא טועה, אצלנו זה בסביבות 17,000 דולר לנפש ואילו בפינלנד - 27,000 דולר לנפש.

אברהם פורז: אני פונה אליך, מר מוקדי, שתעביר מסר למנכ"ל משרד התקשורת, שהממשלה מינתה אותו ליושב-ראש הוועדה לתיאום השידורים, שייכנס בדחיפות לכל הנושא הזה, שיזמנו את הוועדה וימנעו תחרות פרועה.

אברהם פורז: בסופו של דבר מה קורה?

אברהם פורז: אם המחיר שאנחנו משלמים לגורמי חוץ עולה, החבילה מתייקרת.

אברהם פורז: גם חבר הכנסת איתן כבל לא חולק על זה.

אברהם פורז: אם היו אומרים שחבילה עולה 20$, הוא לא היה צועק.

אברהם פורז: ברגע שהמחירים מתחילים להאמיר בצורה כזאת אז חלק מהציבור לא יראה את השידורים.

אברהם פורז: בעיניו זה חשוב.

אברהם פורז: מה יוצא לנו בסוף מכל הסיפור?

אברהם פורז: שאנחנו מתחרים עם עצמנו כמה כסף להעביר לחוץ-לארץ על אותו מוצר.

יורם מוקדי: אבל לא היתה תחרות בין גורמי השידור בארץ.

אברהם פורז: לא היתה תחרות אבל אגיד לך מה קורה.

אברהם פורז: מי שקונה את הזכויות יוצא מתוך הנחה שהוא יעשה מין מכרז בין הגורמים.

אברהם פורז: הוא יסתובב מאחד לשני.

אברהם פורז: אם הוא היה יודע למשל שהאדם היחיד שהוא יכול לדבר איתו הוא מר רפיק חלבי ואין בלתו - והרבה שנים זה היה כך ---

אדר זהבי: אז לא היו משדרים את המונדיאל בארץ.

אברהם פורז: הרי המונדיאל שודר בתקופה שלערוץ הראשון היתה בלעדיות.

אברהם פורז: אז רשות השידור הממלכתית היתה קונה את זה.

מיכאל קליינר: היה נוצר לחץ ציבורי של משלמי האגרה והיו משלמים.

אברהם פורז: רשות השידור הציבורית היתה קונה את זה בסכום קטן יחסית.

אברהם פורז: מה שהיא יכולה, היתה משדרת.

אברהם פורז: מה שהיא לא היתה יכולה, לא היתה משדרת.

אברהם פורז: ברגע שבעל הזכויות - ולא משנה אם זה אתה או אחר - יכול ללכת לרשות השידור, לערוץ השני, לערוץ השלישי, ללוויין, לכבלים, ומחר יהיה עוד מישהו שיפעיל ערוץ ספורט עצמאי, ולעשות מין מכרז כזה - המחירים יעלו ובסופו של דבר נמצא את עצמנו שאנחנו משלמים עבור אותו מוצר סכום גבוה לאין ערוך.

אברהם פורז: בתוכניות טלוויזיה אחרות כבר מצאנו עצמנו במצב שישראל משלמת עבור "אופרת סבון" פי 20 לפעמים ממדינה עם אותו גודל אוכלוסיה.

אברהם פורז: אני לא מדבר על מדינות העולם השלישי אלא על מדינות באירופה.

אברהם פורז: אנחנו משלמים פי 4, פי 5 ולפעמים פי 10, כי אצלנו נוצרה תחרות פרועה.

אברהם פורז: המטרה של ועדת התיאום היא בדיוק זה.

אברהם פורז: אני מבקש שתיכנסו לעובי הקורה.

אברהם פורז: מר אדר זהבי עדיין לא מכר את הזכויות.

אברהם פורז: אני לא רוצה שאף אחד יפסיד כסף אבל אם אתם תצליחו ליצור תיאום מסויים, המחיר יוזל וגם המחיר לצרכן יוזל.

אברהם פורז: בסדר שזה יהיה בתשלום, אבל איזה תשלום?

אברהם פורז: גם זאת שאלה.

אברהם פורז: מקובל עליכם?

אברהם פורז: אנחנו מאוד מודים לכולם.